Оскар Серруто
Твоето наследство

Превод от испански: Александър Муратов, Атанас Далчев, 1968

chitanka.info

Твое е небето от вода,

дето облаците като кораби кръстосват

и светкавиците бели

скачат като риби.

Твой е този сняг и твоя

планината,

и мълчанието синьо,

смръзнало по върховете.

Пампата е също твоя,

дето хищните копита

на сърдити ветрове

мелодични звукове изтръгват.

И реката с кожата си тъмна

и печална,

дето на мита се датите вдълбават,

гробниците на историята също.

Самотата

е като властта си тъй огромна,

че една-единствена от твойте думи

всеки смисъл й отнема.

Затова пък светлината е тъй нежна,

във ръцете си я ти вземи,

виж я как ти се изплъзва

като тичинков златист прашец.

А далече езерото се синее

с електрическия пояс,

на хвалебствия корона

и на Андите пословица прозрачна.

И градът старинен, дето си роден,

се запътва да те срещне,

каменния зид на въздуха и хубостта му,

пременена с дъждове проливни.

Фантастичен е като мечтите,

като твойто потекло:

веят се по призрачните кули на мъглата

бойни знамена.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.